Grozījums Valsts robežsardzes likumā
Izdarīt Valsts robežsardzes likumā (Latvijas Vēstnesis, 2020, 223. nr.; 2022, 43. nr.; 2023, 125. nr.; 2024, 230. nr.; 2026, 84. nr.) šādu grozījumu:
papildināt likumu ar 17.2 pantu šādā redakcijā:
“17.2 pants. Ieroču, sprāgstvielu un spridzināšanas ietaišu, fiziskā spēka, speciālo cīņas paņēmienu un speciālo līdzekļu pielietošana un dienesta suņu izmantošana valsts teritoriālās integritātes nodrošināšanai
	(1) Robežsargam, pildot dienesta pienākumus, lai aizsargātu valsts teritoriālo integritāti, ir tiesības bez brīdinājuma pielietot šaujamieroci, sprāgstvielu un spridzināšanas ietaisi, fizisko spēku, speciālos cīņas paņēmienus un speciālos līdzekļus un izmantot dienesta suni, aizsargājot sevi un citas personas no uzbrukuma, kā arī konstatējot darbības, kas apdraud valsts robežas drošību vai valsts robežas infrastruktūras objektus. 
	(2) Robežsargs nav civiltiesiski, krimināltiesiski, administratīvi, kā arī disciplināri atbildīgs par kaitējumu vai zaudējumiem, kas radušies šā panta pirmajā daļā minēto tiesību izmantošanas rezultātā. Ja šā panta pirmajā daļā minēto tiesību izmantošanas rezultātā personai radies ievainojums vai iestājusies tās nāve, Robežsardze nekavējoties, bet ne vēlāk kā 24 stundu laikā rakstveidā informē prokuratūru.”.

Likums stājas spēkā nākamajā dienā pēc tā izsludināšanas.  




